               COMISIA EUROPEANĂ
            Bruxelles, 8.3.2019
            COM(2019) 111 final
            2019/0061(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comisiei Internaționale pentru Conservarea Tonului din Oceanul Atlantic și de abrogare a Deciziei 10974/1/14 REV 1

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul reuniunilor Comisiei Internaționale pentru Conservarea Tonului din Oceanul Atlantic (ICCAT) pentru perioada 2019-2023 în legătură cu adoptarea preconizată a măsurilor de conservare și gestionare.

               2.Contextul propunerii

               2.1.Convenția internațională pentru conservarea tonului din Oceanul Atlantic

               Convenția internațională pentru conservarea tonului din Oceanul Atlantic (Convenția ICCAT) urmărește, prin instituirea ICCAT, să promoveze cooperarea pentru menținerea populațiilor de ton și de specii înrudite cu tonul din Oceanul Atlantic la niveluri care să permită capturi maxime durabile în scopuri alimentare și în alte scopuri. Convenția a intrat în vigoare la 21 martie 1969.

               Uniunea este parte la ICCAT și a aprobat convenția în temeiul Deciziei Consiliului din 9 iunie 1986
                  1
               .

               2.2.Comisia Internațională pentru Conservarea Tonului din Oceanul Atlantic

               ICCAT este organismul instituit prin Convenția ICCAT să adopte decizii obligatorii („recomandări”) pentru conservarea și gestionarea zonelor de pescuit din sfera sa de competență. Aceste măsuri ar putea deveni obligatorii pentru Uniune.

               În calitate de parte contractantă a ICCAT, Uniunea are drepturi de participare și de vot. ICCAT ia decizii prin consens.

               2.3.Deciziile ICCAT

               ICCAT are autoritatea de a adopta recomandări pentru măsuri de conservare și gestionare pentru zonele de pescuit din sfera sa de competență, iar acestea sunt obligatorii pentru părțile contractante.

               În conformitate cu articolul VIII alineatul (2) din Convenția ICCAT, recomandările intră în vigoare la șase luni de la data la care sunt notificate de către ICCAT părților contractante. O recomandare nu are caracter obligatoriu pentru o parte contractantă, în cazul în care aceasta a prezentat și a reafirmat o obiecție la această recomandare. În cazul în care obiecția este susținută de majoritatea părților contractante, recomandarea nu intră în vigoare.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii în cadrul întrunirilor anuale ale organizațiilor regionale de gestionare a pescuitului (ORGP) este în prezent stabilită în conformitate cu o abordare pe două niveluri. O decizie a Consiliului stabilește, pe o bază multianuală, principiile directoare și orientările în ceea ce privește poziția Uniunii, iar aceasta este apoi ajustată, pentru fiecare reuniune anuală, prin documente neoficiale ale Comisiei care sunt discutate în cadrul grupului de lucru al Consiliului.

               În ceea ce privește ICCAT, această abordare este pusă în aplicare prin Decizia 10974/1/14 REV 1 a Consiliului din 20 iunie 2014, care stabilește poziția Uniunii în cadrul ICCAT pentru perioada 2014-2018. Decizia conține principii și orientări generale, dar ia în considerare, de asemenea, în măsura posibilului, particularitățile ICCAT. În plus, decizia stabilește procesul standard pentru stabilirea poziției Uniunii an de an, conform solicitării statelor membre.

               Decizia 10974/1/14 REV 1 prevede o reexaminare a poziției Uniunii înainte de reuniunea anuală din 2019. Prin urmare, prezenta propunere stabilește poziția Uniunii în cadrul ICCAT pentru perioada 2019-2023, înlocuind astfel Decizia 10974/1/14 REV 1.

               Decizia 10974/1/14 REV 1 a încorporat principiile și orientările noii politici comune în domeniul pescuitului (PCP), astfel cum au fost stabilite în Regulamentul (UE) nr. 1380/2013 al Parlamentului European și al Consiliului
                  2
               , ținând cont, de asemenea, de obiectivele stabilite în Comunicarea Comisiei privind dimensiunea externă a PCP
                  3
               . În plus, aceasta a adaptat poziția Uniunii la Tratatul de la Lisabona.

               Reexaminarea actuală ia în considerare, în legătură cu impactul pescuitului, Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată O strategie europeană pentru materialele plastice într-o economie circulară
                  4
               , Comunicarea comună a Înaltului Reprezentant al Uniunii pentru afaceri externe și politica de securitate și a Comisiei intitulată Guvernanța internațională a oceanelor: o agendă pentru viitorul oceanelor noastre
                  5
               , precum și concluziile Consiliului privind respectiva comunicare comună
                  6
               .

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               „Actele cu efecte juridice” includ actele care au efecte juridice în temeiul normelor de drept internațional care reglementează organismul în cauză, precum și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii
                  7
               ”.

               4.1.2.Aplicarea la cazul în discuție

               ICCAT este un organism creat printr-un acord, și anume Convenția ICCAT.

               Actele pe care trebuie să le adopte ICCAT sunt acte cu efecte juridice. Acestea sunt obligatorii în temeiul dreptului internațional, în conformitate cu articolul VIII din Convenția ICCAT și, întrucât recomandările ICCAT pot completa, modifica sau înlocui obligațiile prevăzute în legislația UE existentă, au vocația de a influența în mod decisiv conținutul respectivei legislații, inclusiv:

               ·Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
                  8
               ;

               ·Regulamentul (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului
                  9
               ;

               ·Regulamentul (UE) 2017/2403 al Parlamentului European și al Consiliului privind gestionarea sustenabilă a flotelor de pescuit externe
                  10
               ;

               ·Regulamentul (UE) 2016/1627 al Parlamentului European și al Consiliului privind un plan multianual de refacere a stocurilor de ton roșu din Oceanul Atlantic de Est și din Marea Mediterană și de abrogare a Regulamentului (CE) nr. 302/2009 al Consiliului
                  11
               ;

               ·Regulamentul (CE) nr. 1936/2001 al Consiliului de stabilire a unor măsuri de control aplicabile pescuitului pentru anumite stocuri de pești mari migratori
                  12
               ;

               ·Regulamentul (CE) nr. 520/2007 al Consiliului de stabilire a unor măsuri tehnice pentru conservarea anumitor rezerve de specii cu migrație extinsă și de abrogare a Regulamentului (CE) nr. 973/2001
                  13
               ; și

               ·Regulamentul (CE) nr. 1984/2003 al Consiliului de instituire a unui sistem de înregistrare statistică în cadrul Comunității pentru tonul roșu, peștele-spadă și tonul obez
                  14
               .

               Actele avute în vedere nu completează și nu modifică cadrul instituțional al Convenției ICCAT.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul respectiv urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la pescuit. Regulamentul (UE) nr. 1380/2013 reprezintă temeiul juridic care stabilește principiile care trebuie să se reflecte în această poziție.

               Prin urmare, temeiul juridic material al deciziei propuse este articolul 43 alineatul (2) din TFUE. Decizia urmează să înlocuiască Decizia 10974/1/14 REV 1, care acoperă perioada 2014-2018.

               4.3.Concluzie

               Temeiul juridic al deciziei propuse ar trebui să fie articolul 43 alineatul (2) din TFUE, coroborat cu articolul 218 alineatul (9) din TFUE.

               2019/0061 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comisiei Internaționale pentru Conservarea Tonului din Oceanul Atlantic și de abrogare a Deciziei 10974/1/14 REV 1

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia Consiliului din 9 iunie 1986
                  15
               , Comunitatea Europeană a încheiat Convenția internațională pentru conservarea tonului din Oceanul Atlantic (denumită în continuare „Convenția ICCAT”), prin care s-a instituit Comisia Internațională pentru Conservarea Tonului din Oceanul Atlantic (ICCAT).

               (2)ICCAT este responsabilă de adoptarea măsurilor destinate să asigure conservarea pe termen lung și utilizarea durabilă a resurselor piscicole din zona Convenției ICCAT și să protejeze ecosistemele marine în care se găsesc aceste resurse. Aceste măsuri ar putea deveni obligatorii pentru Uniune.

               (3)Regulamentul (UE) nr. 1380/2013 al Parlamentului European și al Consiliului
                  16
                prevede că Uniunea trebuie să garanteze faptul că activitățile de pescuit și de acvacultură sunt sustenabile din punct de vedere al mediului pe termen lung și sunt gestionate într-un mod coerent cu obiectivele de a realiza beneficii economice, sociale și de ocupare a forței de muncă și de a contribui la securitatea aprovizionării cu alimente. De asemenea, regulamentul prevede că Uniunea trebuie să aplice o abordare precauționară a gestionării pescuitului și trebuie să încerce să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime durabile. Acesta prevede, de asemenea, că Uniunea trebuie să ia măsuri de gestionare și de conservare pe baza celor mai bune avize științifice disponibile, să susțină dezvoltarea cunoștințelor și a avizelor științifice, să elimine treptat practicile de aruncare înapoi în mare a capturilor și să promoveze metode de pescuit care contribuie la un pescuit mai selectiv și evitarea și reducerea, în măsura posibilului, a capturilor nedorite, precum și să utilizeze metode de pescuit cu impact scăzut asupra ecosistemului marin și a resurselor piscicole. În plus, Regulamentul (UE) nr. 1380/2013 prevede în mod expres că obiectivele și principiile respective trebuie să fie aplicate de Uniune în relațiile sale externe din domeniul pescuitului.

               (4)În conformitate cu Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată Guvernanța internațională a oceanelor: o agendă pentru viitorul oceanelor noastre
                  17
                și cu concluziile Consiliului referitoare la comunicarea comună respectivă
                  18
               , promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri.

               (5)Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată O strategie europeană pentru materialele plastice într-o economie circulară
                  19
                se referă la măsuri specifice de reducere a poluării cu materiale plastice și a poluării marine, precum și la pierderea sau abandonarea în larg a uneltelor de pescuit.

               (6)Este adecvat să se stabilească poziția care urmează să fie adoptată în numele Uniunii în cadrul reuniunilor ICCAT pentru perioada 2019-2024, întrucât măsurile de conservare ale ICCAT vor fi obligatorii pentru Uniune și vor putea influența în mod decisiv conținutul legislației Uniunii, și anume Regulamentul (CE) nr. 1005/2008 al Consiliului
                  20
               ; Regulamentul (CE) nr. 1224/2009 al Consiliului
                  21
               ; și Regulamentul (UE) 2017/2403 al Parlamentului European și al Consiliului
                  22
               . Regulamentul (UE) 2016/1627 al Parlamentului European și al Consiliului
                  23
               ; Regulamentul (CE) nr. 1936/2001 al Consiliului
                  24
               ; Regulamentul (CE) nr. 520/2007 al Consiliului
                  25
               ; și Regulamentul (CE) nr. 1984/2003 al Consiliului
                  26
               . Acest lucru se datorează faptului că recomandările adoptate de ICCAT ar putea completa, modifica sau înlocui obligațiile prevăzute în legislația UE existentă.

               (7)În prezent, poziția care urmează să fie adoptată în numele Uniunii în cadrul reuniunilor ICCAT este stabilită prin Decizia 10974/1/14 REV 1 a Consiliului
                  27
               . Este adecvat să se abroge Decizia 10974/1/14 REV 1 și să fie înlocuită cu o nouă decizie pentru perioada 2019-2023.

               (8)Având în vedere caracterul evolutiv al resurselor piscicole în zona Convenției ICCAT și, prin urmare, necesitatea ca poziția Uniunii să țină seama de noile evoluții, inclusiv de noile informații științifice și de altă natură prezentate înainte sau în timpul reuniunilor ICCAT, trebuie stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană (TUE), pentru precizarea anuală a poziției Uniunii pentru perioada 2019-2023,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul reuniunilor Comisiei Internaționale pentru Conservarea Tonului din Oceanul Atlantic (ICCAT) figurează în anexa I la prezenta decizie.

               Articolul 2

               Precizarea anuală a poziției pe care Uniunea urmează să o adopte în cadrul reuniunilor ICCAT se face în conformitate cu anexa II.

               Articolul 3

               Poziția Uniunii stabilită în anexa I este evaluată și, după caz, revizuită de către Consiliu la propunerea Comisiei cel târziu până la reuniunea anuală a ICCAT din 2024.

               Articolul 4

               Decizia 10974/1/14 REV 1 din 20 iunie 2014 se abrogă.

               Articolul 5

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984 (JO L 162, 18.6.1986, p. 33).

                     (2)

                        Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (3)

                        COM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (8)

                        JO L 286, 29.10.2008, p. 1.

                     (9)

                        JO L 343, 22.12.2009, p. 1.

                     (10)

                        JO L 347, 28.12.2017, p. 81.

                     (11)

                        JO L 252, 16.9.2016, p. 1.

                     (12)

                        JO L 263, 3.10.2001, p. 1.

                     (13)

                        JO L 123, 12.5.2007, p. 3.

                     (14)

                        JO L 295, 13.11.2003, p. 1.

                     (15)

                        Decizia Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984 (JO L 162, 18.6.1986, p. 33).

                     (16)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (17)

                        JOIN(2016) 49 final, 10.11.2016.

                     (18)

                        7348/1/17 REV 1, 24.3.2017.

                     (19)

                        COM(2018) 28 final, 16.1.2018.

                     (20)

                        Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

                     (21)

                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).

                     (22)

                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).

                     (23)

                        Regulamentul (UE) 2016/1627 al Parlamentului European și al Consiliului din 14 septembrie 2016 privind un plan multianual de refacere a stocurilor de ton roșu din Oceanul Atlantic de Est și din Marea Mediterană și de abrogare a Regulamentului (CE) nr. 302/2009 al Consiliului (JO L 252, 16.9.2016, p. 1).

                     (24)

                        Regulamentul (CE) nr. 1936/2001 al Consiliului din 27 septembrie 2001 de stabilire a unor măsuri de control aplicabile pescuitului pentru anumite stocuri de pești mari migratori (JO L 263, 3.10.2001, p. 1).

                     (25)

                        Regulamentul (CE) nr. 520/2007 al Consiliului din 7 mai 2007 de stabilire a unor măsuri tehnice pentru conservarea anumitor rezerve de specii cu migrație extinsă și de abrogare a Regulamentului (CE) nr. 973/2001 (JO L 123, 12.5.2007, p. 3).

                     (26)

                        Regulamentul (CE) nr. 1984/2003 al Consiliului din 8 aprilie 2003 de instituire a unui sistem de înregistrare statistică în cadrul Comunității pentru tonul roșu, peștele-spadă și tonul obez (JO L 295, 13.11.2003, p. 1).

                     (27)

                        Decizia Consiliului din 20 iunie 2014 privind poziția care urmează să fie adoptată, în numele Uniunii Europene, în cadrul Comisiei Internaționale pentru Conservarea Tonului din Oceanul Atlantic (ICCAT).

    ---documentbreak---

               COMISIA EUROPEANĂ
            Bruxelles, 8.3.2019
            COM(2019) 111 final
            ANEXĂ
            la
            propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comisiei Internaționale pentru Conservarea Tonului din Oceanul Atlantic și de abrogare a Deciziei 10974/1/14 REV 1

               ANEXA I

               Poziția care urmează să fie adoptată în numele Uniunii în cadrul Comisiei Internaționale pentru Conservarea Tonului din Oceanul Atlantic (ICCAT)

               1.PRINCIPII

               În cadrul ICCAT, Uniunea:

               a) acționează în conformitate cu obiectivele și principiile urmărite de Uniune în cadrul politicii comune în domeniul pescuitului (PCP), în special prin intermediul abordării precauționare și al obiectivelor privind producția maximă durabilă menționate la articolul 2 alineatul (2) din Regulamentul (UE) nr. 1380/2013, pentru a promova implementarea unei abordări ecosistemice a gestionării pescuitului, pentru a evita și reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, precum și pentru a reduce la minimum impactul activităților de pescuit asupra ecosistemelor marine și asupra habitatelor acestora și, prin promovarea în Uniune a unui pescuit competitiv și viabil din punct de vedere economic, pentru a garanta un nivel de trai decent persoanelor care depind de activitățile de pescuit, ținând seama de interesul consumatorilor;

               b) depune eforturi în vederea unei implicări corespunzătoare a părților interesate în faza de pregătire pentru măsurile ICCAT și se asigură că măsurile adoptate în cadrul ICCAT sunt conforme cu Convenția ICCAT;

               c) se asigură că măsurile adoptate în cadrul ICCAT respectă legislația internațională și, în special, prevederile Convenției ONU din 1982 asupra dreptului mării, ale Acordului ONU din 1995 privind conservarea și gestionarea stocurilor de pești anadromi și a stocurilor de pești mari migratori, ale Acordului din 1993 privind promovarea respectării măsurilor internaționale de conservare și gestionare de către navele de pescuit în marea liberă, precum și ale Acordului din 2009 al Organizației Națiunilor Unite pentru Alimentație și Agricultură privind măsurile de competența statului portului;

               d) promovează poziții coerente cu cele mai bune practici ale organizațiilor regionale de gestionare a pescuitului (ORGP) din aceeași zonă;

               e) urmărește coerența și stabilirea de sinergii cu politica vizată de Uniune în cadrul relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, ocuparea forței de muncă, mediu, comerț, dezvoltare, cercetare și inovare;

               f)garantează respectarea angajamentelor internaționale ale Uniunii;

               g) respectă concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului
                  1
               ;

               h) urmărește să creeze condiții de concurență echitabile pentru flota Uniunii în zona Convenției, pe baza acelorași principii și standarde ca cele aplicabile în temeiul dreptului Uniunii, și să promoveze punerea în aplicare uniformă a acelor principii și standarde;

               i) este în conformitate cu Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată Guvernanța internațională a oceanelor: o agendă pentru viitorul oceanelor
                  2
                și cu concluziile Consiliului referitoare la comunicarea comună
                  3
                respectivă și promovează măsuri de sprijinire și de sporire a eficacității ICCAT și, după caz, îmbunătățește guvernanța și performanța acesteia (în special în domeniul științei, al conformității, al transparenței și al procesului decizional) ca o contribuție la gestionarea sustenabilă a oceanelor sub toate dimensiunile sale;

               j) promovează o mai bună coordonare între ORGP și convențiile maritime regionale și cooperarea cu organizațiile mondiale, după caz, în cadrul mandatelor lor și, în special, promovează cooperarea cu OSPAR, HELCOM și Convenția de la Barcelona, la care Uniunea este, de asemenea, parte contractantă;

               k)promovează coordonarea și cooperarea cu alte ORGP care se ocupă cu pescuitul de ton pe teme de interes comun, în special prin reactivarea așa-numitului proces Kobe pentru ORGP care se ocupă cu pescuitul de ton și extinderea acesteia la toate ORGP.

               2.ORIENTĂRI

               Uniunea depune eforturi, după caz, pentru a sprijini adoptarea de către ICCAT a următoarelor acțiuni:

               a) măsuri de conservare și de gestionare a resurselor piscicole din zona Convenției ICCAT pe baza celor mai bune avize științifice disponibile, inclusiv capturi totale admisibile (TAC) și cote sau măsuri de reglementare a efortului de pescuit pentru resursele biologice marine vii reglementate de ICCAT, care să ducă la obținerea sau menținerea ratei de exploatare pentru producția maximă durabilă până în 2015, dacă este posibil, și în mod progresiv, printr-o creștere incrementală, cel târziu până în 2020. Dacă este necesar, măsurile de conservare și gestionare includ măsuri specifice pentru stocurile afectate de pescuitul excesiv pentru menținerea efortului de pescuit în conformitate cu posibilitățile de pescuit disponibile;

               b) măsuri de prevenire, descurajare și eliminare a activităților de pescuit ilegal, nedeclarat și nereglementat (INN) în zona convenției, inclusiv introducerea navelor pe lista INN;

               c) măsuri de monitorizare, de control și de supraveghere în zona convenției, pentru a asigura eficiența controalelor și respectarea măsurilor adoptate în cadrul ICCAT;

               d) măsuri de reducere la minimum a impactului negativ al activităților de pescuit și al acvaculturii asupra biodiversității și ecosistemelor marine și asupra habitatelor acestora, inclusiv măsuri de reducere a poluării marine și de prevenire a evacuării de materiale plastice pe mare, precum și de reducere a impactului materialelor plastice prezente pe mare asupra biodiversității și ecosistemelor marine și măsuri de protecție pentru ecosistemele marine sensibile din zona convenției ICCAT în conformitate cu rezoluțiile Adunării Generale a ONU, măsuri de evitare și de reducere pe cât posibil a capturilor nedorite, inclusiv în special a speciilor marine vulnerabile, și de eliminare treptată a aruncării capturilor înapoi în mare;

               e)măsuri de gestionare a utilizării dispozitivelor de concentrare a peștilor (FAD), în special pentru îmbunătățirea colectării datelor, pentru cuantificarea exactă, urmărirea și monitorizarea utilizării FAD, pentru reducerea impactului asupra stocurilor vulnerabile de ton, pentru atenuarea efectelor potențiale ale acestora asupra speciilor vizate și a celor nevizate, precum și asupra ecosistemului și pentru reducerea contribuției la deșeurile marine;

               f)măsuri de reducere a impactului uneltelor de pescuit abandonate, pierdute sau aruncate în alt mod în ocean și de facilitare a identificării și recuperării unor astfel de unelte;

               g) măsuri care vizează interzicerea activităților de pescuit desfășurate exclusiv în scopul recoltării înotătoarelor de rechin și care să prevadă ca toți rechinii să fie debarcați cu toate înotătoarele atașate în mod natural;

               h)recomandări, dacă este cazul și în măsura în care acest lucru este permis de documentele constitutive relevante, care încurajează punerea în aplicare a Convenției Organizației Internaționale a Muncii (OIM) privind munca în domeniul pescuitului;

               i) măsuri tehnice suplimentare pe baza avizelor organismelor subsidiare și ale grupurilor de lucru ale ICCAT.

               ANEXA II

               Precizarea anuală a poziției care urmează să fie adoptată de Uniune

               la reuniunile Comisiei Internaționale pentru Conservarea Tonului din Oceanul Atlantic

               Înainte de fiecare reuniune a ICCAT, când organismul în cauză este convocat să adopte decizii care ar putea deveni obligatorii pentru Uniune, se iau măsurile necesare astfel încât poziția care urmează a fi exprimată în numele Uniunii să țină cont de ultimele informații relevante, atât din punct de vedere științific, cât și din alte puncte de vedere, transmise Comisiei Europene, în conformitate cu principiile și orientările stabilite în anexa I.

               În acest sens și pe baza informațiilor menționate, Comisia Europeană transmite Consiliului sau grupurilor sale de pregătire, cu suficient timp înainte de fiecare reuniune a ICCAT, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii.

               În cazul în care, în cadrul unei reuniuni a ICCAT nu se poate ajunge la un acord, inclusiv la fața locului, astfel încât poziția Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016.

                     (3)

                        7348/1/17 REV 1, 24.3.2017.


               COMISIA EUROPEANĂ
            Bruxelles, 29.4.2019
            COM(2019) 199 final
            2019/0098(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene, în cadrul comitetului mixt instituit prin Acordul-cadru de parteneriat și cooperare dintre Uniunea Europeană și statele membre ale acesteia, pe de o parte, și Republica Filipine, pe de altă parte, în legătură cu adoptarea unor decizii privind adoptarea regulamentului de procedură al comitetului mixt și a mandatului subcomitetelor specializate

               EXPUNERE DE MOTIVE

               1.OBIECTUL PROPUNERII

               Obiectul prezentei propuneri îl constituie decizia de stabilire a poziției care urmează să fie adoptată în numele Uniunii Europene, în cadrul comitetului mixt instituit prin Acordul-cadru de parteneriat și de cooperare dintre Uniunea Europeană și statele sale membre, pe de o parte, și Republica Filipine, pe de altă parte (denumit în continuare „acordul”), în legătură cu adoptarea avută în vedere a regulamentului de procedură al comitetului mixt și a mandatului subcomitetelor specializate.

               2.CONTEXTUL PROPUNERII

               2.1.Acordul-cadru de parteneriat și de cooperare UE-Filipine

               Acordul are drept scop instituirea unui parteneriat consolidat între UE și statele sale membre, pe de o parte, și Filipine, pe de altă parte, și aprofundarea și intensificarea cooperării bilaterale în domeniile de interes reciproc, reflectând valorile și principiile comune, inclusiv prin intensificarea dialogului la nivel înalt. Acordul va crea un cadru coerent și obligatoriu din punct de vedere juridic pentru relațiile UE cu Filipine. Acordul a fost semnat la 11 iulie 2012 la Phnom Penh și a intrat în vigoare la 1 martie 2018.

               2.2.Comitetul mixt

               Comitetul mixt este instituit prin articolul 48 din acord. Principalele atribuții ale acestuia sunt asigurarea funcționării și aplicării corespunzătoare a acordului, stabilirea priorităților în legătură cu obiectivele acordului și formularea de recomandări pentru promovarea obiectivelor acordului. Printre atribuțiile comitetului mixt se numără și supravegherea bunei funcționări a acordurilor sau protocoalelor sectoriale încheiate sau care urmează să fie încheiate între părți.

               Comitetul mixt formulează recomandări și adoptă decizii, după caz, în vederea atingerii obiectivelor acordului. Comitetul mixt se întrunește la nivel de înalți funcționari. Comitetul mixt își adoptă propriul regulament de procedură. Comitetul poate înființa subcomitete specializate care să se ocupe de chestiuni specifice.

               2.3.Actele avute în vedere spre adoptare de către comitetul mixt

               În cursul primei sale reuniuni, comitetul mixt urmează să ia o decizie cu privire la adoptarea regulamentului său de procedură și o decizie cu privire la mandatul subcomitetelor specializate (denumite în continuare „actele avute în vedere”).

               Scopul actelor avute în vedere este adoptarea, în conformitate cu articolul 48 alineatul (5) din acord, a regulamentului de procedură pe care se bazează organizarea activității comitetului mixt și a mandatului subcomitetelor specializate, permițând astfel punerea în aplicare a acordului.

               3.POZIȚIA CARE URMEAZĂ SĂ FIE ADOPTATĂ ÎN NUMELE UNIUNII

               Poziția care urmează să fie adoptată în numele Uniunii ar trebui să urmărească adoptarea regulamentului de procedură al Comitetului mixt UE–Filipine și a mandatului subcomitetelor specializate. Această poziție ar trebui să se bazeze pe proiectele de decizie ale comitetului mixt.

               4.TEMEIUL JURIDIC

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede adoptarea unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include atât actele care au efecte juridice în temeiul normelor de drept internațional aplicabile organismului în cauză, cât și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul de față

               Comitetul mixt este un organism instituit printr-un acord, și anume prin Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte.

               Actul pe care comitetul mixt este invitat să îl adopte este un act cu efecte juridice deoarece, în conformitate cu articolul 48 alineatul (5) din acord, comitetul mixt este obligat să își adopte regulamentul de procedură, care va fi obligatoriu pentru Uniune.

               Actele avute în vedere nu completează și nici nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actelor avute în vedere cu privire la care se adoptă o poziție în numele Uniunii. În cazul în care un act urmărește două obiective sau are două elemente componente, iar unul dintre aceste obiective sau elemente componente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul component principal ori predominant.

               În ceea ce privește un act care urmărește simultan mai multe obiective sau care are mai multe elemente componente care sunt legate între ele în mod indisolubil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea la cazul de față

               Actele avute în vedere au scopul de a promova atingerea obiectivelor acordului și de a facilita punerea sa în aplicare. Regulamentul de procedură se referă la funcționarea generală a unui organism instituit în baza unui acord. Prin urmare, domeniul în care se încadrează decizia în cauză trebuie stabilit în lumina acordului considerat în ansamblul său
                  2
               .

               În acest caz specific, acordul are drept obiectiv și element component predominant cooperarea cu o țară în curs de dezvoltare (articolul 209 din TFUE)
                  3
               . Așadar, temeiul juridic adecvat ar trebui să fie articolul 209 din TFUE.

               4.3.Concluzie

               Temeiul juridic al deciziei propuse ar trebui să fie articolul 209 din TFUE, coroborat cu articolul 218 alineatul (9) din TFUE.

               5.PUBLICAREA ACTELOR AVUTE ÎN VEDERE

               Întrucât actul comitetului mixt va stabili regulamentul său de procedură, este oportună publicarea acestuia în Jurnalul Oficial al Uniunii Europene după adoptare.

               2019/0098 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene, în cadrul comitetului mixt instituit prin Acordul-cadru de parteneriat și cooperare dintre Uniunea Europeană și statele membre ale acesteia, pe de o parte, și Republica Filipine, pe de altă parte, în legătură cu adoptarea unor decizii privind adoptarea regulamentului de procedură al comitetului mixt și a mandatului subcomitetelor specializate

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 209, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte, (denumit în continuare „acordul”) a intrat în vigoare la 1 martie 2018.

               (2)Articolul 48 alineatul (1) din acord instituie un comitet mixt însărcinat să asigure funcționarea și punerea în aplicare corespunzătoare a acordului.

               (3)Articolul 48 alineatul (5) din acord prevede că acest comitet mixt trebuie să își adopte propriul regulament de procedură, iar articolul 48 alineatul (3) prevede că acesta poate înființa subcomitete specializate.

               (4)Pentru a asigura punerea în aplicare efectivă a acordului, regulamentul de procedură al comitetului mixt ar trebui adoptat cât mai curând posibil.

               (5)Este așadar necesar să se stabilească poziția care urmează să fie adoptată în numele Uniunii în cadrul comitetului mixt. Poziția Uniunii în cadrul comitetului mixt ar trebui să se bazeze pe proiectele de decizie ale comitetului mixt atașate,

               ADOPTĂ PREZENTA DECIZIE:

               Articolul 1

               Poziția cu privire la adoptarea avută în vedere a regulamentului de procedură al comitetului mixt și cu privire la adoptarea mandatului subcomitetelor sale, care urmează să fie adoptată în numele Uniunii în cadrul primei reuniuni a Comitetului mixt UE-Filipine, se bazează pe proiectele de decizie ale comitetului mixt atașate la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Cauza C-399/12, Germania/Consiliul (OIV), ECLI:EU:C:2014:2258, punctele 61–64.

                     (2)

                        Cauza C-244/17, Comisia/Consiliul (Kazahstan), ECLI:EU:C:2018:662, punctul 40.

                     (3)

                        Pentru domeniul de aplicare al politicii de dezvoltare, a se vedea cauza C-377/12, Comisia/Consiliul (Filipine), punctele 36–37.

    ---documentbreak---

               COMISIA EUROPEANĂ
            Bruxelles, 29.4.2019
            COM(2019) 199 final
            ANEXE
            la
            Propunerea de decizie a Consiliului
            privind poziția care urmează să fie adoptată în numele Uniunii Europene, în cadrul comitetului mixt instituit prin Acordul-cadru de parteneriat și cooperare dintre Uniunea Europeană și statele membre ale acesteia, pe de o parte, și Republica Filipine, pe de altă parte, în legătură cu adoptarea unor decizii privind adoptarea regulamentului de procedură al comitetului mixt și a mandatului subcomitetelor specializate

               ANEXA I

               DECIZIA nr. 1 /[../..] A COMITETULUI MIXT

               din...

               de adoptare a regulamentului său de procedură

               COMITETUL MIXT UE-FILIPINE,

               având în vedere Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte (denumit în continuare „acordul”), în special articolul 48,

               întrucât:

               (1)
                     Acordul a intrat în vigoare la 1 martie 2018.

               (2)
                     Prin urmare, ar trebui să se adopte regulamentul de procedură al comitetului mixt,

               DECIDE:

               Articol unic

               (1)
                     Se adoptă regulamentul de procedură al comitetului mixt, astfel cum este prevăzut în anexă.

               (2)
                     Decizia intră în vigoare la data adoptării.

               Adoptată la...,

               Pentru Comitetul mixt UE-Filipine,
                  Președintele

               Anexa A

               Regulamentul de procedură al comitetului mixt

               Articolul 1

               Atribuții și componență

               (1)
                     Comitetul mixt îndeplinește atribuțiile prevăzute la articolul 48 din Acordul-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte (denumit în continuare „acordul”), denumite în continuare, în mod colectiv, „părțile” și, în mod individual, „partea”.

               (2)
                     Comitetul mixt este format din reprezentanți ai ambelor părți, la nivel de înalți funcționari.

               Articolul 2

               Reuniuni

               (1)
                     Comitetul mixt se reunește în mod normal din doi în doi ani. Reuniunile comitetului mixt sunt convocate de către președinte. Acestea au loc prin rotație la Manila și la Bruxelles, la o dată stabilită de comun acord. La cererea oricăreia dintre părți, pot avea loc sesiuni speciale ale comitetului mixt, dacă părțile sunt de acord.

               (2)
                     Dacă ambele părți sunt de acord, reuniunile comitetului mixt se pot desfășura, în mod excepțional, prin video sau teleconferință.

               (3)
                     Reuniunile comitetului mixt se desfășoară exclusiv și în mod confidențial între reprezentanții părților, cu excepția cazului în care părțile convin altfel.

               Articolul 3

               Președinte

               Partea care găzduiește prima reuniune a comitetului mixt deține președinția de la data reuniunii respective până la data de 31 decembrie a aceluiași an. Comitetul mixt este prezidat prin rotație, pentru o perioadă de doi ani.

               Articolul 4

               Participanți

               (1)
                     Membrii delegației fiecărei părți sunt reprezentanți ai părților la nivel de înalți funcționari.

               (2)
                     Ambele părți își informează omologii cu privire la componența efectivă a delegației proprii cu douăzeci și una (21) de zile lucrătoare înainte de reuniune.

               (3)
                     Președintele se asigură că toți participanții la reuniunile comitetului mixt sunt reprezentanți care au fost desemnați în mod corespunzător de părți. Orice preocupare legată de componența delegației se comunică președintelui.

               (4)
                     În urma unui acord prealabil, părțile pot invita părți terțe la o reuniune pentru a oferi informații cu privire la un anumit subiect, dacă acest lucru se consideră a fi necesar. Fiecare parte trebuie să își informeze omologii, cu cel puțin douăzeci și una (21) de zile lucrătoare înainte de reuniune, cu privire la intenția sa de a invita o parte terță.

               Articolul 5

               Secretariat

               Un reprezentant al Serviciului European de Acțiune Externă și un reprezentant al Ministerului Afacerilor Externe al Republicii Filipine exercită în comun funcțiile de secretari ai comitetului mixt. Toate comunicările către și dinspre președinte se transmit secretarilor. Corespondența către sau dinspre președinte poate avea loc prin orice mijloc scris, inclusiv prin mesagerie electronică.

               Articolul 6

               Ordinea de zi a reuniunilor

               (1)
                     Președintele stabilește ordinea de zi provizorie a fiecărei reuniuni. Ordinea de zi provizorie se transmite, împreună cu documentele relevante, cu cel puțin douăzeci și una (21) de zile lucrătoare înainte de reuniune.

               (2)
                     Comitetul mixt adoptă ordinea de zi. Pe ordinea de zi se pot înscrie și alte puncte decât cele care figurează pe ordinea de zi provizorie, dacă părțile convin astfel.

               Articolul 7

               Procese-verbale

               (1)
                     Cei doi secretari întocmesc împreună un proiect de rezumat al rezultatului/concluziilor reuniunii.

               (2)
                     Șeful delegației fiecărei părți aprobă și semnează proiectul de rezumat în două exemplare. Fiecare parte primește un exemplar original al rezumatului aprobat și semnat.

               Articolul 8

               Decizii și recomandări

               (1)
                     Comitetul mixt poate adopta decizii sau poate formula recomandări în vederea atingerii obiectivelor acordului. Deciziile și recomandările se adoptă cu acordul comun al părților. Deciziile și recomandările se adoptă după finalizarea de către părți a procedurilor lor interne, în conformitate cu actele lor cu putere de lege și cu actele lor administrative.

               (2)
                     Comitetul mixt poate adopta decizii sau recomandări printr-o procedură scrisă. În astfel de cazuri, părțile stabilesc un termen-limită pentru durata procedurii. În cazul în care, la expirarea acestui termen, niciuna dintre părți nu și-a exprimat opoziția față de propunerea de decizie sau de recomandare, președintele comitetului mixt declară că decizia sau recomandarea a fost adoptată fără să fi existat vreo opoziție din partea vreuneia dintre părți.

               Articolul 9

               Cheltuieli

               (1)
                     Fiecare parte suportă cheltuielile care îi revin ca urmare a participării la reuniunile comitetului mixt, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și taxele de telecomunicații.

               (2)
                     Fiecare parte suportă cheltuielile care îi revin în legătură cu serviciile de interpretare la reuniuni și cu serviciile de traducere.

               (3)
                     Partea care găzduiește reuniunea suportă cheltuielile legate de organizarea reuniunilor și reproducerea documentelor.

               Articolul 10

               Subcomitete specializate

               (1)
                     În conformitate cu articolul 48 alineatul (3) din acord, comitetul mixt poate înființa subcomitete specializate care să îl sprijine în îndeplinirea atribuțiilor sale. După fiecare reuniune, subcomitetele specializate prezintă un raport exclusiv comitetului mixt.

               (2)
                     Comitetul mixt definește mandatul fiecărui subcomitet specializat.

               (3)
                     Comitetul mixt poate decide să modifice mandatul unui subcomitet specializat existent sau să îl desființeze.

               (4)
                     Subcomitetele specializate pot face recomandări care să fie supuse spre aprobare comitetului mixt.

               ANEXA II

               DECIZIA nr. 2 /[../..] A COMITETULUI MIXT UE-FILIPINE,

               din....

               de instituire a unor subcomitete specializate și de adoptare a mandatului acestora

               COMITETUL MIXT UE-FILIPINE,

               Având în vedere Acordul-cadru de parteneriat și de cooperare dintre Uniunea

               Europeană și statele sale membre, pe de o parte, și Republica Filipine, pe de altă parte (denumit în continuare „acordul”),

               în special articolul

               48 alineatul (3) și articolul [10] din regulamentul de procedură al comitetului mixt,

               întrucât:

               (1)
                     Pentru a permite desfășurarea de discuții la nivel de experți cu privire la domeniile-cheie care intră în sfera de aplicare a acordului, ar trebui instituite subcomitete specializate.

               (2)
                     În conformitate cu articolul [8] din regulamentul său de procedură, comitetul mixt poate decide să adopte decizii printr-o procedură scrisă, [Dacă se recurge la procedura scrisă în acest caz]

               ADOPTĂ PREZENTA DECIZIE:

               Articol unic

               Se instituie subcomitetele specializate enumerate în anexa A. Mandatul subcomitetelor specializate este prevăzut în anexa B.

               Adoptată la,

               Pentru Comitetul mixt UE-Filipine,
                  Președintele

               Anexa A

               Comitetul mixt UE-Filipine,

               Subcomitete specializate

               Anexa B

               Mandatul subcomitetelor specializate instituite în temeiul Acordului-cadru de parteneriat și de cooperare între Uniunea Europeană și statele membre ale acesteia, pe de o parte, și Republica Filipine, pe de altă parte, denumite în continuare, în mod colectiv, „părțile”, și, în mod individual, „partea”.

               Articolul 1

               În cadrul subcomitetelor specializate se dezbat subiecte sau proiecte specifice legate de domeniul de colaborare relevant.

               Articolul 2

               Subcomitetele specializate își desfășoară activitatea sub autoritatea comitetului mixt. Acestea raportează și transmit rezumatul rezultatului lucrărilor/concluziilor președintelui comitetului mixt în termen de treizeci (30) de zile calendaristice de la fiecare reuniune.

               Articolul 3

               (1)
                     Subcomitetele specializate sunt formate din reprezentanți ai părților. Șefii delegațiilor subcomitetelor specializate relevante se informează reciproc cu privire la reprezentarea ambelor părți în cadrul subcomitetelor specializate înainte de reuniune.

               (2)
                     În baza unui acord scris între șefii delegațiilor subcomitetelor specializate, acestea pot invita părți terțe la reuniunile lor respective și îi pot audia cu privire la puncte specifice de pe ordinea de zi, după caz. Fiecare parte trebuie să își informeze omologii, cu cel puțin zece (10) zile lucrătoare înainte de reuniune, cu privire la intenția sa de a invita o parte terță. Alegerea părții sau a părților terțe invitate se stabilește de comun acord de către părți înainte de reuniune.

               Articolul 4

               Subcomitetele specializate sunt prezidate și, în principiu, sunt găzduite de partea care deține președinția comitetului mixt.

               Articolul 5

               Un reprezentant al Serviciului European de Acțiune Externă sau al direcției generale relevante din cadrul Comisiei Europene și un reprezentant al agenției coordonatoare competente din partea guvernului Republicii Filipine exercită în comun funcțiile de secretari ai subcomitetelor specializate.

               Articolul 6

               (1)
                     Subcomitetele specializate se reunesc ori de câte ori circumstanțele impun acest lucru, cu acordul părților, la cererea scrisă a oricăreia dintre acestea. Locul și data fiecărei reuniuni se stabilesc de comun acord de către părți. Dacă ambele părți sunt de acord, reuniunile comitetului mixt se pot desfășura, în mod excepțional, prin video sau teleconferință.

               (2)
                     În cazul în care o parte solicită convocarea unei reuniuni a unui subcomitet specializat, secretarul celeilalte părți are la dispoziție douăzeci și una (21) de zile lucrătoare pentru a răspunde la respectiva solicitare.

               (3)
                     Ținând seama de articolul 3 alineatul (2) în ceea ce privește părțile terțe, fiecare parte informează președintele cu privire la componența prevăzută a delegației sale în timp util înainte de reuniune.

               Articolul 7

               (1)
                     Președintele comunică părților proiectul de ordine de zi cel târziu cu douăzeci și una (21) de zile lucrătoare înainte de reuniune.

               (2)
                     Oricare dintre părți poate solicita președintelui să înscrie un punct pe ordinea de zi a reuniunii unui subcomitet specializat. Pe ordinea de zi se pot înscrie și alte puncte decât cele care figurează pe ordinea de zi provizorie, dacă părțile convin astfel.

               Articolul 8

               (1)
                     Cei doi secretari întocmesc împreună un proiect de rezumat al rezultatului lucrărilor/concluziilor reuniunii.

               (2)
                     Șeful delegației fiecărei părți aprobă și semnează proiectul de rezumat în două exemplare înainte de sfârșitul fiecărei reuniuni. Fiecare parte primește un exemplar original al rezumatului aprobat și semnat.

               (3)
                     Reuniunile subcomitetelor specializate se desfășoară exclusiv și în mod confidențial între reprezentanții părților, cu excepția cazului în care părțile convin altfel.


               COMISIA EUROPEANĂ
            Bruxelles, 30.11.2017
            COM(2017) 709 final
            2017/0315(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene,în cadrul Comitetului mixt al SEE, cu privire la o modificare adusă anexei XI(Comunicații electronice, servicii audiovizuale și societatea informațională)la Acordul privind SEE

               EXPUNERE DE MOTIVE

               1.CONTEXTUL PROPUNERII

               •Temeiurile și obiectivele propunerii

               Proiectul de decizie a Comitetului mixt al SEE (anexat la propunerea de decizie a Consiliului) vizează modificarea anexei XI (Comunicații electronice, servicii audiovizuale și societatea informațională) la Acordul privind SEE pentru a include Regulamentul (UE) nr. 910/2014 al Parlamentului European și al Consiliului privind identificarea electronică și serviciile de asigurare a încrederii pentru tranzacțiile electronice pe piața internă
                  1
               .

               Adaptările care figurează în proiectul anexat de decizie a Comitetului mixt al SEE depășesc ceea ce poate fi considerat a fi simple adaptări tehnice în sensul Regulamentului nr. 2894/94 al Consiliului.

               •Coerența cu dispozițiile deja existente în domeniul de politică vizat

               Proiectul anexat de decizie a Comitetului mixt al SEE extinde politica deja existentă a UE la statele AELS care fac parte din SEE (Norvegia, Islanda și Liechtenstein).

               •Coerența cu alte domenii de politică a Uniunii

               Extinderea acquis-ului UE la statele AELS care fac parte din SEE, prin încorporarea acestuia în Acordul privind SEE, se realizează în conformitate cu obiectivele și principiile acestui acord, care vizează instituirea unui Spațiu Economic European dinamic și omogen, bazat pe norme comune și pe condiții de concurență egale.

               2.TEMEI JURIDIC, SUBSIDIARITATE ȘI PROPORȚIONALITATE

               •Temeiul juridic

               Actele legislative care urmează să fie încorporate în Acordul privind SEE se întemeiază pe articolul 114 din Tratatul privind funcționarea Uniunii Europene.

               Articolul 1 alineatul (3) din Regulamentul (CE) nr. 2894/94 al Consiliului
                  2
                privind normele de punere în aplicare a Acordului privind SEE prevede stabilirea de către Consiliu, pe baza unei propuneri a Comisiei, a poziției care urmează să fie adoptată în numele Uniunii cu privire la astfel de decizii.

               SEAE, în cooperare cu Comisia, prezintă proiectul de decizie a Comitetului mixt al SEE în vederea adoptării de către Consiliu ca poziție a Uniunii. SEAE speră să poată prezenta acest document în cel mai scurt timp în cadrul Comitetului mixt al SEE.

               •Subsidiaritatea (în caz de competență neexclusivă)

               Prezenta propunere respectă principiul subsidiarității din motivul următor.

               Obiectivul prezentei propuneri, și anume asigurarea omogenității pieței interne, nu poate fi realizat în mod suficient de către statele membre și, prin urmare, având în vedere efectele sale, poate fi mai bine realizat la nivelul Uniunii.

               Procesul de încorporare a acquis-ului UE în Acordul privind SEE se desfășoară în conformitate cu Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European, care confirmă abordarea adoptată.

               •Proporționalitatea

               În conformitate cu principiul proporționalității, prezenta directivă nu depășește ceea ce este necesar pentru atingerea obiectivului propus.

               •Alegerea instrumentului

               În conformitate cu articolul 98 din Acordul privind SEE, instrumentul ales este decizia Comitetului mixt al SEE. Comitetul mixt al SEE asigură punerea efectivă în aplicare și funcționarea Acordului privind SEE și, în acest scop, ia decizii în cazurile prevăzute de Acordul privind SEE.

               3.REZULTATE ALE EVALUĂRILOR EX POST, ALE CONSULTĂRILOR PĂRȚILOR INTERESATE ȘI EVALUĂRILOR IMPACTULUI

               •Obținerea și utilizarea expertizei

               Nu este cazul.

               •Evaluarea impactului

               Nu este cazul.

               4.IMPLICAȚII BUDGETARE

               Nu se preconizează implicații bugetare ca urmare a încorporării Regulamentului (UE) nr. 910/2014 în Acordul privind SEE.

               5.ELEMENTE DIVERSE

               •Justificare și soluția propusă:

               Articolul 14 din Regulamentul (UE) nr. 910/2014.

               În temeiul articolului 14 din Regulamentul (UE) nr. 910/2014, serviciile de încredere prestate de prestatori stabiliți într-o țară terță sunt recunoscute ca fiind echivalente din punct de vedere juridic cu cele prestate de prestatori stabiliți în UE dacă serviciile respective sunt recunoscute în temeiul unui acord încheiat între UE și țara terță în cauză sau o organizație internațională.

               Ca urmare a încorporării Regulamentului (UE) nr. 910/2014 în Acordul privind SEE, principiul pieței interne consacrat la articolul 4 din regulament se aplică tuturor părților contractante la Acordul privind SEE, creând astfel o piață internă între statele AELS și UE. Cu toate acestea, acordurile încheiate de UE care, în temeiul articolului 14, permit întreprinderilor dintr-o țară terță să furnizeze servicii pe piața unică extinsă – inclusiv în statele AELS – nu vor fi încheiate în numele statelor AELS. Pe de altă parte, Acordul privind SEE nu afectează competența statelor AELS de a încheia, în nume propriu, astfel de acorduri internaționale cu țări terțe sau cu organizații internaționale. Astfel, dacă acordurile respective respectă standardele prevăzute la articolul 14 alineatul (2), acestea ar trebui să permită, de asemenea, recunoașterea serviciilor de încredere originare din țări terțe ca fiind echivalente pe piața internă extinsă. Prin urmare, se prevede o adaptare a articolului 14 alineatul (1).

               Pentru a asigura funcționarea eficientă a Acordului privind SEE în această privință, ar trebui să aibă loc, în cadrul Comitetului mixt al SEE, un schimb de informații în legătură cu acordurile internaționale privind accesul pe piață pentru serviciile de asigurare a încrederii, în conformitate cu articolul 92 din Acordul privind SEE. Dacă este necesar, părțile contractante inițiază consultări pentru a rezolva eventualele dificultăți. Prin urmare, se prevede o adaptare.

               Pentru a menține condiții egale de concurență pe piața internă extinsă, este important ca prestatorii de servicii de încredere stabiliți în statele membre ale AELS să beneficieze, în cea mai mare măsură posibilă, de tratamentul reciproc acordat întreprinderilor din UE de țările terțe în temeiul unor acorduri încheiate cu UE – având în vedere că întreprinderile țărilor terțe ar beneficia în mod automat, în temeiul acordurilor respective, de acces la piețele țărilor AELS. Proiectul de decizie a Comitetului mixt al SEE propune, prin urmare, adaptarea corespunzătoare.

               Cele trei adaptări propuse sunt identice, în esență, cu cele care sunt în prezent în vigoare în SEE pentru Directiva 1999/93/CE a Parlamentului European și a Consiliului
                  3
               ; a se vedea punctul 5l din anexa XI la Acordul privind SEE.

               2017/0315 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene,
                  în cadrul Comitetului mixt al SEE, cu privire la o modificare adusă anexei XI
                  (Comunicații electronice, servicii audiovizuale și societatea informațională)
                  la Acordul privind SEE

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  4
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  5
                (denumit în continuare „Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide să modifice, printre altele, anexa XI (Comunicații electronice, servicii audiovizuale și societatea informațională) la Acordul privind SEE.

               (3)Regulamentul (UE) nr. 910/2014 al Parlamentului European și al Consiliului
                  6
                trebuie încorporat în Acordul privind SEE.

               (4)Prin urmare, anexa XI (Comunicații electronice, servicii audiovizuale și societatea informațională) la Acordul privind SEE ar trebui modificată în mod corespunzător.

               (5)În consecință, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Comitetului mixt al SEE, în ceea ce privește modificarea propusă a anexei XI (Comunicații electronice, servicii audiovizuale și societatea informațională) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE, JO L 257, 28.8.204, p. 73.

                     (2)

                        JO L 305, 30.11.1994, p. 6-8.

                     (3)

                        JO L 13, 19.1.2000, p. 12.

                     (4)

                        JO L 305, 30.11.1994, p. 6.

                     (5)

                        JO L 1, 3.1.1994, p. 3.

                     (6)

                        Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE (JO L 257, 28.8.204, p. 73).

    ---documentbreak---

               COMISIA EUROPEANĂ
            Bruxelles,30.11.2017
            COM(2017) 709 final
            ANEXĂ
            la
            Propunerea de decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la o modificare adusă anexei XI (Comunicații electronice, servicii audiovizuale și societatea informațională) la Acordul privind SEE

               ANEXĂ

                  DECIZIA nr. …/2017 A COMITETULUI MIXT AL SEE

                  din

                  de modificare a anexei XI (Comunicații electronice, servicii audiovizuale și societatea informațională) la Acordul privind SEE

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolul 98,

               întrucât:

               (1)Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE
                  1
                trebuie încorporat în Acordul privind SEE.

               (2)Regulamentul (UE) nr. 910/2014 abrogă Directiva 1999/93/CE a Parlamentului European și a Consiliului
                  2
               , care este încorporată în Acordul privind SEE și, prin urmare, trebuie eliminată din acest acord.

               (3)Prin urmare, anexa XI la Acordul privind SEE ar trebui modificată în consecință,

               ADOPTĂ PREZENTA DECIZIE:

               Articolul 1

               În anexa XI la Acordul privind SEE, textul de la punctul 5l (Directiva 1999/93/CE a Parlamentului European și a Consiliului) se înlocuiește cu următorul text:

               „32014 R 0910: Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE (JO L 257, 28.8.2014, p. 73).

               În sensul prezentului acord, dispozițiile regulamentului se citesc cu următoarele adaptări:

               (a)La articolul 14 alineatul (1), cuvintele «sau între un stat AELS și țara terță în cauză sau o organizație internațională» se inserează după cuvintele «articolul 218 din TFUE».

               (b)Părțile contractante se informează reciproc cu privire la negocierea și încheierea acordurilor menționate la articolul 14 alineatul (1), și, la cerere, au loc consultări în cadrul Comitetului Mixt al SEE.

               (c)Atunci când Uniunea Europeană negociază un acord menționat la articolul 14 alineatul (1), aceasta depune toate eforturile pentru a obține un tratament egal pentru serviciile de încredere calificate prestate de prestatori de servicii de încredere calificați stabiliți în statele AELS.

               (d)La articolul 51, în ceea ce privește statele AELS:

               (i)la alineatul (3), cuvintele «1 iulie 2017» se citesc «șase luni de la data intrării în vigoare a Deciziei nr.…/… a Comitetului mixt al SEE din … [prezenta decizie]».

               (ii)la alineatul (4), cuvintele «începând cu data de 2 iulie 2017» se citesc «la șase luni de la data intrării în vigoare a Deciziei nr.…/… a Comitetului mixt al SEE din … [prezenta decizie]».”

               Articolul 2

               Textele Regulamentului (UE) nr. 910/2014 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.

               Articolul 3

               Prezenta decizie intră în vigoare la […], cu condiția să se fi efectuat toate notificările prevăzute la articolul 103 alineatul (1) din Acordul privind SEE*.

                  3Articolul 4

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE,

                     Președintele

                     Secretarii
                     Comitetului mixt al SEE

                     (1)

                        JO L 257, 28.8.2014, p. 73.

                     (2)

                        JO L 13, 19.1.2000, p. 12.

                     (3)
                  *
                        [Nu au fost semnalate obligații constituționale.] [Au fost semnalate obligații constituționale.]